Skietery in Kraaifontein eis lewe van 9-jarige | Maroela Media
Albert Fritz, LUR vir gemeenskapsveiligheid in die Wes-Kaap, het 'n skietery in Kraaifontein wat die lewe van 'n negejarige meisie geëis het, ten sterkste veroordeel.
Gaylin Cupido is Saterdag dood nadat 'n dwaalkoeël uit 'n vermeende bendelid se vuurwapen haar getref het.
Inwoners van die buurt het Gaylin met 'n skietwond in die bors aangetref. Sy is na die Kraaifontein-daghospitaal gehaas waar sy dood is.
"Die polisie het 'n saak van moord geopen en hulle is besig met die ondersoek. Geen inhegtenisnemings is tot dusver gedoen nie. Ek doen 'n beroep op die polisie om geen steen onaangeroer te laat in hul ondersoek nie," het Fritz Maandag gesê.
Hy het ook sy medelye met die Cupido-familie betuig.
"Dit is 'n geweldige verlies. Geen ouer behoort sy of haar kind te begrawe nie. Die Kraaifontein-gemeenskap is geruk deur die verlies van die jonge meisie nadat hulle die afgelope paar weke verskeie bendeverwante skieterye moes verduur," het hy gesê.
Fritz het die polisie ook geloof vir die inhegtenisneming van 'n 34-jarige man wat in 'n onverwante ondersoek van gesinsgeweld in hegtenis geneem is. Lede van die Milnerton-polisie se eenheid vir gesinsgeweld is Vrydagoggend na die man se woning om 'n beskermingsbevel op hom te beteken.
Hy het egter geweier om sy geregistreerde vuurwapen te oorhandig en wou ook nie sy vuurwapenkluis oopsluit nie.
Die polisie het gevolglik die hele kluis na die polisiestasie geneem en beslag gelê op verskeie vuurwapens en ammunisie.
'n Saak is in Junie vanjaar teen die verdagte aanhangig gemaak. Hy sou Maandag in die hof op 'n klag van die rig van 'n vuurwapen en die besit van ammunisie verskyn het.
Sterkte. Maar polisie het nou belanger sake om te ondersoek, mense wat nie maskers dra nie. Van werklike skelms vang is daar nie meer sprake nie. Geen wonder dat misdaadvlakke so hoog is nie.